Joni
Chapter 11
E dua na tamata mai Pecani, o Lasarusa a sa tauvimate. O Pecani na koro nei Meri kei Maca.
2 O Meri oqo, sa lumuti Jisu ena waiwai boi vinaka ka qusia na yavai Jisu ena drau ni uluna, ka gane i Lasarusa o koya sa tauvimate.
3 E rau sa lako cake na veitacini yalewa oqo vei Jisu ka tukuna, "Turaga, mo ni rogoca, o koya o ni sa daulomana, sa tauvimate."
4 Ni sa rogoca oqori o Jisu, sa tukuna sara, "Na tauvimate oqori e na sega ni vakamatei koya, ena vakalagilagi ga kina na Kalou ka na laveti cake kina na Luve ni Kalou.
5 O Jisu sa dau lomani iratou na veiganeni, o Maca kei Meri kei Lasarusa.
6 Ni sa rogoca o Jisu ni sa tauvimate o Lasarusa, sa tiko tale me rua na siga e kea.
7 Sa oti oqo, sa tukuna vei ira na tisaipeli, "Me da lako tale ki Jutia."
8 Era sa tukuna vua o ira na tisaipeli, "Rapai, sa qai oti ga oqo vakalailai ena nodra via vakaviriki iko ena vatu na Jiu, o sa baci via lako tale ki kea?"
9 Sa sauma o Jisu, "Sa sega beka ni tinikarua na auwa ena dua na siga? Kevaka e dua sa lako ena siga, ena sega ni tacaqe, baleta ni sa raica na rarama ni vuravura oqo.
10 "Kevaka e dua sa lako ena bogi, sa tacaqe, baleta na rarama sa sega ni tiko vua."
11 Sa tukuna vei ira na veika oqo, ni oti sa qai tukuna tale vei ira, "Sa moce ga na wekada o Lasarusa, au sa lako mada Me'u vakayadrati koya."
12 Era sa tukuna na Nona tisaipeli, Turaga ena vinaka o koya kevaka sa moce ga."
13 Ia, sa tukuna sara o Jisu ni sa mate, era nanuma ga ni sa vosa tiko o Koya ena vuku ni sa vakacegu tikoga ka moce tiko.
14 Sa qai tukuna vakadodonu sara vei ira, "Sa mate o Lasarusa."
15 "Au sa marau ena vukumuni, Ni'u a sega ni tiko mai kea, mo ni vakabauti Koya kina."
16 O Tomasi, o Titimo talega sa tukuna vei ira na vo ni Tisaipeli, "Me da sa lako yani, me da mate talega vata kei koya."
17 Sa lako mai o Jisu, ka kila, ni sa bogi va oti mai nai bulubulu.
18 O Pecani sa voleka e Jerusalemi, ka sa rua ga na maile na kena voleka.
19 Sa levu vei ira na Jiu sa soqoni yani vei Maca kei Meri me vakacegui rau, ena vuku ni ganedrau.
20 O Maca, ni sa rogoca na lako mai nei Jisu, sa lako yani me sotavi Koya, o Meri sa dabe tiko ga mai vale.
21 Sa vosa o Maca vei Jisu, Turaga kevaka o ni a tiko eke, kea sega ni mate na ganequ.
22 Oqo mada ga au sa kila, na ka o ni na kerea vua na Kalou, na Kalou ena solia.
23 Sa tukuna vei Maca o Jisu, "Na ganemu ena tucake tale."
24 Sa sauma o Maca, "Au sa kila ni na tucake tale ena siga mai muri."
25 Sa tukuna o Jisu, "Oi Au na tucake tale kei na bula, o koya sa vakabauti au, e dina ni na mate ia ena bula ga.
26 "Kei koya sa vakabauti Au ni se bula tiko, ena sega sara ni mate. O sa vakabauta oqo?"
27 Sa tukuna vei Jisu, "Io Turaga, au sa vakabauta ni sai kemuni na Karisito, na Luve ni Kalou, o koya e dodonu me lako mai ki vuravura."
28 Ni sa cavuta oti na veika oqori, sa lako yani ka kacivi Meri Lo mai ka tukuna vua, "Sa lako mai nai Vakavuvuli ka sa kacivi iko tiko."
29 Ni sa rogoca oti o koya na ka oqo, sa tucake sara ka lako mai vei Jisu.
30 E se bera tiko ni yaco mai nakoro o Jisu, ni se tiko ga ena vanua rau a sota kina kei Maca.
31 O ira na Jiu sa tiko vata kei Meri e vale ka vakacegui koya tiko, ni ra sa raica ni sa tucake o Meri ka lako yani ki tuba – era sa muri koya yani ena vakanananu ni sa lako ki na i bulubulu me tagi kina.
32 Ni sa lako mai o Meri vei Jisu, sa raici Koya ka cuva ki Yavana ka tukuna, "Turaga kevaka o ni a tiko eke, ke a sega ni mate na ganequ."
33 Ni sa raica o Jisu ni sa tagi tiko o Meri kei ira na Jiu era sa tiko vata tukuna, sa vutugu sara ena yalona ka rarawa vakalevu.
34 Sa tukuna sara mai, "O ni sa buluti koya e vei?" Era sa tukuna sara vua, "Turaga ni lako mai mo ni mai raica."
35 Sa tagi o Jisu.
36 Era sa tukuna na Jiu, "mo ni raica mada na levu ni Nona sa rui lomani Lasarusa."
37 Era sa tukuna sara mai eso, "Na Tamata mada ga oqo e vakavuna na nona rai na mataboko, ena rawa tale beka ga me vakavuna me kua ni mate na tamata oqo?"
38 O Jisu sa vutugu tikoga e Lomana, sa lako mai ki na i bulubulu. Sa dua na qara vatu ka sa vakaisogo ena dua tale na vatu.
39 Sa tukuna mai o Jisu, "Me kau tani na vatu." O Maca na ganei Lasarusa sa vosa mai vei Jisu ka vaka: "Turaga, oqo e dodonu me sa bona tu na yago, ni sa oti e va na siga na nona mate."
40 Sa tukuna vua o Jisu, "E sega beka Ni'u a tukuna vei iko, kevaka o sa vakabauta o na raica na lagilagi ni Kalou?"
41 Era sa qai vakaqiqica tani na vatu mai na vanua sa tiko kina na mate. Sa rai cake o Jisu ka tukuna, "Tamaqu, Au sa vakavinavinaka ni o ni sa rogoci Au.
42 Au sa kila ni Kemuni sa dau rogoca tikoga, ia, me baleti ira na tamata sa tu oqo, Au sa vosa kina vakaoqo, me ra kila dina ga ni o ni sa talai Au mai."
43 Ni sa tukuna tiko na veika oqo, sa kaci yani vakarogolevu,"Lasarusa lako mai!"
44 O koya sa mate oti – sa lako mai ni se vesuki tu ga na ligana kei na yavana ena i sulu ni veibulu, na uluna e se ubi tu ga ena i sulu, sa vosa yani o Jisu, mo ni sereki koya ka laiva me lako.
45 E levu vei ira na Jiu sa lako mai vei Meri, era sa raica na veika oqo – era sa vakabauti Jisu.
46 E so vei ira, era sa lako vei ira na Farisi ka tukuna vei ira na veika sa cakava o Jisu.
47 O ira na Bete levu kei ira na Farisi, era sa soqona e dua na matabose ka tukuna, "Na cava me keimami cakava? Ni sa cakava na Tamata oqo na ka lelevu.
48 "Kevaka eda na biuti Koya tiko vaka oqo, na tamata era na vakabauti Koya, ka ra na lako mai na kai Roma era na qai mai taura na noda i tikotiko kei na noda vanua.
49 E dua vei ira na bete Levu na yacana o Kaiava na bete levu ni yabaki o ya, sa tukuna vei ira – o ni sa sega ni kila e dua na ka,
50 "Se o ni sa kila beka, ni sa dodonu me mate e dua ena vukudra na tamata, me ra kakua ni rusa kina na veivanua kecega."
51 Sa sega ni kacivaka oqo ena nona kaukauwa ga; ni sa bete levu ni yabaki koya, sa parofisaitaka ni na mate o Jisu ena vuku ni veimatanitu.
52 E sega ena vuku ni vanua walega, ena vakasoqoni ira me vaka e dua ga na luveni Kalou era sa veiseyaki yani ki vuravura.
53 Mai na siga o ya ka lako yani era sa bosebose vata me vakamatei Koya.
54 Sa muduka o Jisu na Nona bula veicurumaki kei ira na Jiu ka sa lako sara yani ki na dua na vanua voleka ki na vanua liwa, ki na koro o Ifereimi. Sa tiko mai kea kei ira na Nona tisaipeli.
55 Na nodra "Lakosivia" Na Jiu sa toro voleka tiko mai, ka ra sa lewe levu sa lako cake ki Jerusalemi me tiko kina ni bera na Lakosivia, me ra vakasavasavataki ira.
56 Era sa vakasaqarai Jisu, era sa veivosaki vakaira ni ra sa tiko ena valenisoro, "Na cava o ni sa nanuma – ena sega ni lako mai ena kana magiti?"
57 O ira na bete levu kei ira na Farisi era sa solia e dua na i vakaro, o ya, kevaka e dua sa kila na vanua sa tiko kina o Koya – me qai tukuna mai – me rawa ni ra vesuki Koya.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn